Keskusrikospoliisi on saanut esitutkinnassaan selvitettyä loppukesästä ja alkusyksystä 2018 julkiseen hallintoon, muun muassa Suomi.fi-palveluun, kohdistuneiden palvelunestohyökkäysten epäillyn tekijän. Epäilty tekijä on 1990-luvun alussa syntynyt suomalainen mies. Poliisi uskoo hänen toimineen yksin.

– Olemme tutkineet juttua muun muassa useina törkeinä tietojärjestelmien häirintöinä. Esitutkinta on kesken, ja se voi kestää vielä joitakin kuukausia, koska selvitämme tämän tutkinnan mahdollista yhteyttä aiempiin palvelunestohyökkäyksiin, kertoo tutkinnanjohtaja, rikoskomisario Marko Leponen Keskusrikospoliisista.

Asia ei etene esitutkinnan päätyttyä syyteharkintaan, koska epäilty on kuollut.